text: На базе трох устаноў адукацыі Маларытчыны прайшоў семінар-пасяджэнне абласной творчай групы настаўнікаў геаграфіі па тэме “Навучальна-метадычнае забеспячэнне курса “Пачатковы курс геаграфіі, 6 клас”. Пачалося мерапрыемства ў Маларыцкай раённай гімназіі. Са словамі прывітання да ўдзельнікаў пасяджэння звярнуўся Вадзім Шпетны, намеснік старшыні райвыканкама, які раней на працягу некалькіх гадоў з’яўляўся членам гэтага творчага аб’яднання настаўнікаў геаграфіі. Пра развіццё сістэмы адукацыі раёна прысутным расказала Таццяна Лаўрэенка, начальнік аддзела адукацыі. Затым настаўнікі Брэстчыны, якія творча працуюць, наведалі ўрок. Таццяна Мартынюк у 6 “Б” класе давала майстар-клас па тэме “Вялікія геаграфічныя адкрыцці”… Госці пабывалі ў спартыўным цэнтры “Жамчужына”.
  У Мельніцкай базавай школе ўдзельнікі семінара маглі даць сваю ацэнку геаграфічнай пляцоўцы. Пасля настаўніца Таццяна Кірылава паказала фрагмент урока, пазнаёміла з методыкай арганізацыі настаўнікам даследчай дзейнасці вучняў на мясцовым матэрыяле. У Лукаўскай СШ члены творчай групы паглядзелі пазакласнае мерапрыемства, пабыва­лі на экскурсіі ў біялагічным заказніку рэспубліканскага значэння “Лукава”.
  P.S. Сёння на Маларытчыне ва ўстановах адукацыі геаграфію выкладае 21 настаўнік. Раённай творчай групай кіруе Аляксандр Кардзялюк, настаўнік Пажэжынскай СШ. Для вучняў 6-11 класаў у гэтым навучальным годзе арганізаваны факультатыўныя заняткі ў 4 установах адукацыі. Акрамя таго, многія настаўнікі ў сваёй дзейнасці актыўна выкарыстоўваюць сучасныя адукацыйныя тэхналогіі, якія садзейнічаюць павышэнню ўзроўню засваяльнасці новых ведаў.